**Оразова Гульбану Абилхасымовна**

**Педагогика ғылымдарының магистрі, қазақ тілінде оқытпайтын мектептердегі қазақ тілі мен әдебиеті пәнінің мұғалімі**

**ҚИМЫЛДЫҢ ЖАЛҒАСУЫ МЕН ҮСТЕЛУІ**

**Аннотация**

Бұл мақалада қазақ тіл білімінде қимылдың өту сипаты категориясын зерттеудегі қимылдың жасалуының жалғасуы мен үстелу ерекшеліктері нақты мысалдар арқылы талданды.

**Кілт сөздер:** қимылдың өту сипаты категориясы, қимылдың жалғасуы мен үстелуі, созылыңқы тәсіл.

Қимылдың созылыңқы тәсілінің мағыналық қырының біріне қимылдың жасалуының жалғасуы жатады. Оны мына төмендегі мысалдардан көреміз, *Алтын тәж киген күнбағыстар менменсіп* ***кегжиіңкіреп*** *тұр. Әлден уақыттан соң Төкен магазиннен* ***теңселіңкіреп*** *шығады. Айнұрдың әдемі ақ сары жүзі сұрланып, жайшылықта күлімдеп тұратын мойыл көздері* ***ақшиыңқырап*** *кетті* ***(Ш.М.).***

Қимылдың жалғаса түсуін ***кегжию, теңселу, ақшию етістіктері -ыңқыра, -іңкіре*** синтетикалық көрсеткішімен беріліп, қимылдың жалғаса түсуін білдіреді.

***-ыңқыра/-іңкіре*** аффикстері жалғанған сөздің лексикалық мағынасына қимылдың үдей түскендігі мәнін қосады. Зерттеушілер тарихи тұрғыдан аталған қосымшаны құранды деп таниды және оны былайша ажыратады: **-ың-қ-ы-р-а** немесе күрделі үш элементтен құралған: **-ың-қы-ра.** Бұл қосымшаларға қатысты Б.Серебренников [1], М.Оразов [2], Э.В.Севортян [3] еңбектерінде айтылған. Аталған элементтердің барлығы да өзара мағыналас екендігін түркі тілдері материалдары негізінде жоғарыда аты аталған ғалымдардың еңбектерінде дәлелденген.

Мәселен, М.Оразов алдыңғы ***-ың*** элементінің қазіргі түркі тілдерінде жеке қолданылмайтынын, о баста қимылдың қайталануы мағынасын бергендігін айтады [2, 82**-**85бб.]. Ғалымның пайымдауынша, бертін келе ***-ың*** қосымшасы қайталану мағынасын беретін қасиетінен қол үзіп, қимылдың не сапаның күшейіңкі сипатын беретін дәрежеге ауысқан. Ол қазіргі түркі тілдерінде ***-ыңқыра/-іңкіре*** қосымшасын морфемаларға бөлуге болмайтын, тұтас тұлға деп қарау керектігін айтады.

Ал аффикс құрамындағы келесі элемент ***-ра*** жөнінде айтылған пікірлерге келсек, Б.А.Серебренников ***-ра/-ре*** қосымшасын ***-ар/-ер, -ыр/-ір*** аффикстерімен негіздес және қимылдың қайталану мағынасын білдіретін қызмет атқарған деп санайды [1, 7б.].

Ғалым Ы.Маманов **-ыңқыра/-іңкіре, -ңқыра/-ңкіре** жұрнағын күшейтпелі етістік жасайтын қосымша ретінде көрсетеді. Ы.Маманов: «Күшейтпелі етістік етістік түбіріне **-ыңқыра/-іңкіре, -ңқыра/-ңкіре** жұрнағы жалғану арқылы жасалады. Алыңқыра, жүріңкіре, бұрылыңқыра, оқытыңқыра, жуыныңқыра, т.б.

Күшейтпелі етістік өзіне ұйытқы болған етістіктердің лексикалық мағынасын өзгертпейді, тек соларға күшейту, дамыту түрінде грамматикалық мағына үстейді. Күшейтпелі етістіктер етіс формалары тәрізді етістіктерден ғана жасалады да, өздеріне негіз болған түбір етістіктермен кореллятив түрде қатар өмір сүреді. Нұрғали Ділданы көріп, біраз **кідіріңкіреп** қалды (Б.М.). Кәріпжан жай қозғалып, орнынан **көтеріліңкіреп о**тырды да, сөздің бетін басқаға аударып әкетті (Ә.Ә.).

Бұл мысалдардағы **кідіріңкіреп, көтеріліңкіреп** етістіктері өздеріне ұйытқы болған кідіру, көтерілу етістіктерінің лексикалық мағынасын өзгертпей, оларға тек грамматикалық мағына үстеп тұр. Сөйтіп, бұлар өздері жасалған етістіктермен қатар қолданылатын етістікке тән грамматикалық форма болып саналады.

Бұл жұрнақтар арқылы жасалған етістік тұлғаларының дүркіндік модальдық мағына беретіндігі рас. Бұрақ бұлар күшейтпелі етістік және етіс формалары сияқты барлық түбір етістіктерді қамти алмайды. Сондықтан грамматикалық абстракция да жасай алмайды», – деп жазады [4, 50 б.].

Қазақ тілінде ***-ыңқыра/-іңкіре*** қосымшасы қимылдың күшейте жасалуын, үдей түсу мағынасын беріп, барлық етістіктерге жалғанып грамматикалық абстракция жасайтындықтан форма тудырушы қосымша болып саналады. Мысалы: *Күн бата шұбартып мал шеті де көрінді, боран да үдеңкіреп кетті* (Ғ.М.); *Менің түрімді көріп одан сайын сөйлеңкіретіп көргісі келді ғой деймін, айналшықтап қасымнан кетпей қойды* (Жыл он екі ай); *Ашқарақ азулары сақ-сақ етті. Көксерек гүрілдеңкіреп, маңына көп дарытқысы келмей, әрлі-берлі ортқып түсіп, жылдам оралып, ашу шақырғысы келіп еді* (М.Ә.) [5].

А.Ысқақов қимылдың жасалуының жалғаса түсуін **-й түс, -й тұр** форманттары арқылы жасалатынын көрсетеді.

***-й түс*** форманты жетекші етістікке амалдың бөгелмей тағы да я үстей жалғастыра, күшейте, я бәсеңдете, солғындата істеу реңкін жамайды. Мысалы*, айта түс, жамай түс, біле түс, бере түс, көре түс, қарай түс, отыра түс т.б.* [6, 257б.].

 Лингвистикалық еңбектерде түс етістігінің көмекшілік қызметте келгенде өзінің лексикалық мағынасынан мүлде қол үзетіндігі жайында айтылады. Түс көмекші етістігі жетекші етістіктің ***-а/-е,-й*** тұлғасында келуін қажет етеді. Сонымен, ***-а/-е,-й*** тұлғасында келген амал-әрекет етістіктері түс етістігімен тіркесіп келіп, қимылдың ары қарай жалғасуын және үдемелі түрде жалғасуын білдіреді: *Шал қажыңқы даусын одан әрі соза түсті (Ә.К.); Бөбек Еламанның назарын байқап, басын жерден көтермей иіле түсті (Ә.Н.)* [5].

***-й тұр*** форманты жетекші етістікке амалдың белгілі бір мезетке дейін (уақытша) жалғаса беруін я істеле беруін үстейді. Мысалы: *тұра тұр, жүре тұр, отыра тұр, жата тұр, көре тұр, жасырына тұр, қызмет ете тұр* [6, 261 б.]. Мысалы, *– Обшым, военкомат тұр****а тұр****ады, ертең барады* ***(Ш.М.).***

Қимылдың өту сипаты категориясының көрсеткіштері етістік құрамында екінші орында тұратын формалар ретінде қаралып жүр. Түбір етістікке алдымен етіс жұрнағы жалғанатындығы белгілі, сондықтан етістік құрамында етіс жұрнақтарынан кейін қимылдың өту сипаты категориясының көрсеткіштері тұрады. Бұл категория көрсеткіштері түбір етістікке етіс жұрнағынан соң тіркесіп, қимылдың өту сипаты категориясының мағынасы сөзге етіс мағынасының үстіне жамалады. Сөйтіп ең алдымен, түбір етістіктегі негізгі қимылдың объекті мен субъектіге қатысы көрсетіледі, содан соң ол қимылдың жасалу сипаты білдіріледі. Мәселен, жинатқыза бер, айттыра түс т.б.

Қимылдың өту сипаты категориясының мағынасы тек сөйлем ішінде көрінеді. Сондықтан да ол категория көрсеткіштері түбір етістікке де, сол сияқты сөз болып отырған етіс көрсеткіштерінен кейін де тіркесе береді. Мәселен, Қамбарбек астыңғы ернін жымыра тістеп, ойлана берді (С.Б.).

Қимылдың өту сипаты көрсеткіштерінің етістік түбіріне тікелей жалғануы тілдегі негізгі заңдылыққа жатады.

Қимылдың өту сипаты категориясының мағынасы сөйлемде көрінеді, бірақ сөйлемде қимылдың объекті мен субъектіге қатысын үнемі білдіру міндетті емес. Сондықтан түбір етістікке етіс жұрнағы жалғанбаған кезде түбірге қимылдың өту сипаты категориясының көрсеткіштері тікелей жалғанады. Ол түбір негізгі де, туынды да, күрделі де бола береді. Мысалы, отыра бер, айта түс, тазалай бер, оқи тұр, айта жатар т.б.

Қимылдың өту сипаты категориясына сөз аяқталмайды, ол өзінен кейін басқа грамматикалық формаларды қажет етеді. Сондықтан сөйлемде бұл категория формасындағы етістіктен соң етістіктің рай, есімше, көсемше, тұйық етістік формаларының бірі тіркесуі тиіс. Мысалы, **-а бер** тұлғасындағы етістік қалау және шартты райларда да жұмсала береді: Өзі жер таянып әрең тұрып, солқылдап **жылай берді** (Қ.Т.).

Күрделі етістіктің аналитикалық формадан айырмашылығын профессор Б.Қасымның еңбектерінде айқындалады, көрсетіледі. Мысалы: *алып кел деген* күрделі етістіктің лексикалық мағынасы – *алудың да, келудің де* мағынасын қамтитын біртұтас күрделі қимылдың аты. Оның мағынасы жеке алғандағы алу қимылына да, келу қимылына да тең емес, олардың әрқайсысынан да кең мағына. Өйткені ол – біртұтас қимыл болып түсінілетін, ұғынылатын, қабылданатын дәрежеге жеткен күрделі қимылдың аты. Ол күрделі қимыл жымдасып, тұтасуы арқылы жасалған. Күрделі етістіктің лексикалық мағынасы оның құрамындағы **ал** етістігінің сол сияқты **кел** етістігінің ешқайсысының мағынасына сай емес.

Бұл туралы профессор Б.Қасым былай дейді: «Бұлар ұзақ уақыт біртұтас сөз ретінде қолданылып, халық санасында ол бір қимыл ретінде әбден қалыптасқан. Сондықтан да олардың кейбіреуі сыңарларының дыбыстық жағынан да бірігіп кеткен. Мысалы, *әкел (алып кел), апар (алып бар), әкет (алып кет).* Ал қалған күрделі етістіктер мұндай дыбыстық жағынан кірігуге жетпегенімен, мағына жағынан тұтастыққа, кірігуге әбден жеткен, сондықтан оларды ешкім екі сөз ретінде қабылдамайды, біртұтас сөз деп біледі, айтады, қолданады. Олардың қызметтері тілде бір сөздің барлық белгілеріне сәйкес келеді» [7, 30 б.].

Осы айтылған тұжырымдамалар мен пікірлерді басшылыққа ала отырып профессор Б.Қасым күрделі етістіктің өзіндік белгілері мен ерекшеліктерін былай көрсетеді:

1. Күрделі етістік біртұтас лексикалық мағына береді.

2. Күрделі етістік жалпы күрделі сөздер сияқты мағыналы етістіктерден жасалады. Күрделі етістіктердің құрамындағы сыңарлары – мағыналары тең етістіктер. Сондықтан да олардың әрқайсысы біртұтас күрделі қимылдың белгілі бір бөлігін білдіреді.

3. Күрделі етістік дербес сөз болғандықтан, ол барлық дербес сөздер сияқты сөйлемнің бір мүшесінің қызметін атқарады.

4. Күрделі етістіктер сөйлемде дара сөздер сияқты түрленеді, сөз түрлендіруші көрсеткіштер күрделі етістік біткен соң, оның соңғы сыңарына жалғанады.

5. Күрделі етістіктің сыңарларының арасында басқа сөздер тұра алмайды.

6. Күрделі етістіктің құрамы тұрақты, әр уақытта бір құрамда қолданылады, оның сыңарларының орнын ауыстыруға болмайды, олар инверсияға түспейді.

7. Күрделі етістікке бір ғана екпін түседі.

 **7-кесте**

**Күрделі етістік және аналитикалық формалы етістік**

*(Н. Оралбаева «Қазақ тіліндегі етістіктің аналитикалық форманттары».*

*–Алматы, –1975 ж. еңбегі бойынша)*

|  |  |  |
| --- | --- | --- |
| Айырмашылығы | Күрделі етістік | Аналитикалық етістік |
| Құрамдық жағынан | Тең компонеттерден тұрады | Тең емес компонеттерден тұрады |
| Сөзжасам тәсілі арқылы жасалады | Сөз түрлендіруші аналитикалық форманттарарқылы |
| Лексикалық бірлік | Түрлі грамматикалық категориялардан орын алады |
| Күрделі етістіктің соңғы компонентіне жалғанады | Сөз тудыратын жұрнақтар аналитикалық форманттан бұрын қолданылады |

Лингвистикада бұрын зерттеу нысаны болған тілдік деректерді тереңірек қарастыру немесе басқа қырынан зерттеу – бүгінгі күннің талабы. Бұл жалпы тілтанымда озық ғылыми-теориялық тұжырымдардың пайда болуымен және оларды тіл фактілеріне қолдану қажеттілігімен байланысты түсіндіріледі. Бұл қазақ тіл біліміне де қатысты. Мәселен, қазақ тіліндегі қимылдың уақыт бойындағы ішкі өту ағымын сипаттайтын етістіктің қимылдың өту сипаты категориясының мағынасы мен грамматикалық көрсеткіштері саналатын аналитикалық форманттар айқындалып, олардың мағынасы көрсетілді. Сөйтіп, бұл категория белгілі бір дәрежеде өзіндік зерттеу межесіне жетті деп санауға болады. Дегенмен, жоғарыда айтып өткендей, кейбір тілдік деректер заман талабына сай тереңірек зерттеуді қажет етеді. Бұл тұрғыда, қимылдың ішкі өту ағымын, яғни түрлі жасалу тәсілдерін білдіретін аналитикалық форманттарды тек оқшау қалыпта алып сипаттап қана көрсету жеткіліксіз. Енді оларды жетекші етістіктің тұлғасы мен мағыналық топтарына қатысты тіркесімділігін, яғни семантикалық та, синтаксистік те тіркесімділігін жіті көрсету міндеті туындайды. Бұл арқылы жетекші етістік пен көмекші етістіктің тіркесімділік негізі айқындалады және қимылдың ішкі өту ағымының мағынасы нақтылана түседі.

Қимылдың ішкі өту сипаты семантикасының шеңберінде әр қилы өткен – тез немесе баяу, кенеттен, шұғыл жасалған қимыл, араға уақыт салып қайталанған немесе жалғасатын созылыңқы қимыл, шекті/шексіз қимыл, қимылдың басталуы мен аяқталуы, жасалу үстіндегі қимыл т.б. қамтылады да, бұл созылыңқылық, шектілік, шексіздік, дүркіндік, созылыңқылық, қимылдың даму фазалары т.б. аспектуалдылық категориясының семантикалық құрылымын түзеді. Бұл сипаттамалар қимылдың «ішкі өту ағымының» құрылымын ашады.

**Пайдаланылған әдебиеттер**

1. Серебренников Б.А. Происхождение аффикс страдательного залога lryl, - n, - yn/-in в тюркских языках // Советская тюркология. – 1976. – №2. – С. 5-11.

2. Оразов М. Етістік. – Алматы: Ы.Алтынсарин ат. Білім акад. Рес.баспа кабинеті, 2001. – 392 б.

3. Севортян Э.В. Аффиксы глаголообразования в азербайджанском языке. – М.: Изд. вост. лит., 1962. – 643 с.

4. Маманов Ы. Қазақ тіл білімінің мәселелері. – Алматы, 2007. – 488 б.

5. Жолшаева М. Қазақ тіліндегі аспектуалды семантика: форма және мазмұн. Фил. ғылым. док. ғылыми дәрежесін алу үшін дайындалған диссертациясының авторефераты. − Алматы, 2009. – 57 б.

6. Ысқақов А. Қазіргі қазақ тілі. Морфология. – Алматы, 1991. – 382 б.

7. Қасым Б. Сөзжасам: Семантика. Уәждеме. Оқу құралы. – Алматы, 2003. – 167 б.